માથ્થીના વર્ણમાં ઇસુના જીવનકાર્યનો પણ ઉલ્લેખ મળે છે. દેવદૂતે દાવિદપુત્ર યોસેફને કહ્યું હતું કે, પોતાની ગર્ભવતી પત્નીને ધેર લાવતાં ડરીશ નહીં.... તેને પુત્ર અવતરશે અને તે પોતાની પ્રજાને પાપમાંથી મુકિત આપનાર છે (જુઓ માથ્થી ૧, ૨૦-૨૧). ખિ્રસ્તી લોકો માને છે કે સર્વ લોકોને મુકિત અપાવવા માટે ઇસુ આપણી ફાની દુનિયામાં અવતર્યા છે. ઇસુનો જન્મ સર્વ લોકોની મુકિત માટે છે. માણસ પોતાનાં પાપ દ્વારા ઈશ્વરથી વિમુખ થયો છે. નીતિન્યાય અને સદાચારનો રસ્તો છોડી દીધો છે. માણસ સ્વાર્થી અને અહંકારી બન્યો છે. આ પાપના પાતાળમાંથી માણસને બચાવવા માટે ઈશ્વરપુત્ર ભગવાન ઇસુ માનવ બન્યા છે.